Ole Vagn Christensen (S), 2004-12-17:
Når der om lidt trykkes på knapperne, oplever vi her i Folketinget, at den borgerlige blok vedtager et forslag, hvormed man fjerner – nogle har kaldt det, at man tyvstjæler – penge, som ellers kunne være brugt meget fornuftigt til forskellige grupper af svagt stillede, som har brug for at holde ferie.
Vi kan se af den fattigdomsrapport, som er kommet frem, at 90.000 børn sådan set er overladt til at afholde deres sommerferie i lejligheden.
Det, der sker med dette forslag, og det, som er kritisabelt, er, at man i nattens mulm og mørke fremsætter forslaget, tyvstjæler pengene ud af det og dermed skaber grundlag for finansiering af sit skattestop.
Det er blevet anført, og nu får man jo mulighed for at give en forklaring.
Da sagen var fremme i år 2000, blev tingene lagt åbent frem her i Folketinget til drøftelse af, hvordan man kunne finde en løsning på de forskellige problemer, som sådan set eksisterer.
Dengang var der en åben drøftelse, men her har det borgerlige flertal manifesteret, at det overhovedet ikke ønsker at drøfte sagen med Folketinget, for det er jo blevet konsekvensen af det forløb, vi har set.
Det er ikke sådan, at man er kommet med forslaget og har sagt: Lad os alle sammen tage en åben drøftelse af det.
Det var det, Dansk Folkeparti tidligere talte meget stærkt for, men det var jo ikke det, der blev situationen.
Nej, lige pludselig skulle man i nattens mørke finde 40 mio. kr., og de 40 mio. kr. vil man også konfiskere i de kommende år.
Man kan stille sig selv dette spørgsmål: Er det inden for ferielovens rammer, når man begynder at håndtere de beløb på den måde, vi ser her, og kan man foruddiskontere, at også i de kommende år skal beløbene inddrages til statskassen?
Er det helt i overensstemmelse med det grundlag, der var fastlagt?
Min opfattelse er, at det grundlag, der var fastlagt, sådan set var, at forslaget skulle komme lønmodtagerne til gode, men man kan ikke sige, at forslaget skaber en bedre situation for familierne.
Når vi ser på det resultat, der er kommet ud af det, hvem er det så, der har nydt godt af skattestoppet?
Det er ikke de svagest funderede familier, og det er ikke de familier, der ikke er i stand til at holde ferie.
Nej, det er dem, som jeg i mit betænkningsbidrag har kaldt beboerne i Whiskybæltet, der virkelig har fået midlerne, men det er jo typisk, for det er målsætningen for denne regerings politik i stedet for at tage fat om nærliggende problemer, f.eks. spørgsmålet om, hvorvidt nogle svage grupper kunne have nydt godt af de midler.
Der er blevet advaret meget, meget tidligt i forløbet om disse problemer.
Den 17. november udtale LO's næstformand til metroXpress, at masser af grupper kunne være hjulpet med disse penge, hvis de var blevet brugt på en anden måde end den, regeringen valgte og fik tilslutning til i nattens mulm og mørke for så først bagefter at lægge sagen frem i Folketinget.
Jeg synes virkelig, det er blokpolitik, når den er allerværst, at man lige pludselig kører tingene frem uden at give mulighed for en demokratisk debat om det, der er selve grundlaget for alle ferieordningerne.
Det er aldrig forekommet før, at vi ikke alle sammen har haft mulighed for at være med til at drøfte tingene.